Komisjoni otsus,

9. oktoober 2003,

millega asutatakse Euroopa tarbijate nõuanderühm

(2003/709/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut

ning arvestades järgmist:

(1) Asutamislepingu artikliga 153 ettenähtud tarbijakaitse raames on asjakohane, et komisjon peaks tarbijatega nõu probleemide üle, mis on seotud tarbijate huvide kaitsmisega ühenduse tasandil.

(2) Alates 1973. aastast on komisjonile olnud abiks mitme järjestikuse otsusega loodud foorum; viimane nimetatud otsustest oli komisjoni 4. mai 2000. aasta otsus 2000/323/EÜ tarbijakomitee asutamise kohta. [1]

(3) Seda otsust tuleks kohandada poliitilise ja õigusliku raamistiku arenguga, et võtta arvesse uute liikmesriikide ühinemist ja vajadust ühtlustada tarbijaorganisatsioonide mõisteid muudes ühenduse õigusaktides kasutatavate mõistetega. Samas tuleks sätestada teiste organisatsioonide esindajate kaasamise võimalused. Lisaks sellele tuleks komiteede asutamise eeskirjade [2] kohaselt nimetada praegune tarbijakomitee ümber Euroopa tarbijate nõuanderühmaks.

(4) Samuti tuleks selle rühma tegevus muuta läbipaistvamaks ja tõhusamaks, muutes kandidaatide ülesseadmise korda, nähes ette siseriiklike tarbijaorganisatsioonide esindajate ametiaja pikendamise vaid üheks korraks, luues tõhusa aruandesüsteemi ja sätestades rühma menetluseeskirjade vastuvõtmise.

(5) Arvestades muudatuste ulatuslikkust tuleks otsus 2000/323/EÜ asendada selguse huvides uuega,

ON VASTU VÕTNUD JÄRGMISE OTSUSE:

Artikkel 1

1. Komisjon asutab Euroopa tarbijate nõuanderühma (edaspidi "rühm").

2. Komisjon võib rühmaga konsulteerida kõikides küsimustes, mis on seotud tarbijate huvide kaitsmisega ühenduse tasandil.

Artikkel 2

1. Rühma moodustavad:

a) üks tarbijaorganisatsioone esindav liige igast liikmesriigist;

b) üks liige igast Euroopa tarbijaorganisatsioonist.

2. Selles otsuses tähistab mõiste "siseriiklikud tarbijaorganisatsioonid" tarbijate organisatsioone, mis vastavalt siseriiklikele eeskirjadele või tavadele esindavad tarbijaid ja tegutsevad siseriiklikul tasandil.

3. Selles otsuses tähistab mõiste "Euroopa tarbijaorganisatsioonid" tarbijate organisatsioone, mis vastavad ühele või mitmele järgmistest nõuetest:

a) 1. nad peavad olema valitsusvälised mittetulunduslikud organisatsioonid, mis on sõltumatud tööstus-, kaubandus- ja äritegevuse vastandlikest huvidest ning mille põhieesmärgid ja -tegevused on seotud ühenduse tarbijate tervise, ohutuse ja majanduslike huvide kaitsega, ning

2. mis on volitatud vähemalt poolte liikmesriigi siseriiklike tarbijate organisatsioonide poolt, mis vastavalt siseriiklikele eeskirjadele või tavadele esindavad tarbijaid ja tegutsevad riigi tasandil, esindama tarbijate huvisid ühenduse tasandil, ning

3. nad peavad olema esitanud komisjonile rahuldavad andmed oma liikmeskonna, sisekorra ja rahastamisallikate kohta, või

b) 1. nad peavad olema valitsusvälised mittetulunduslikud organisatsioonid, mis on sõltumatud tööstus-, kaubandus- ja äritegevuse vastandlikest huvidest ning mille põhieesmärgid ja -tegevused on seotud tarbijate huvide kaitsega standardimisprotsessis ühenduse tasandil, ning

2. mis on volitatud esindama ühenduse tasandil tarbijahuvisid vähemalt kahes kolmandikus liikmesriikidest:

- organite poolt, mis vastavalt siseriiklikele eeskirjadele või tavadele esindavad liikmesriikide siseriiklikke tarbijaorganisatsioone, või

- selliste organite puudumisel liikmesriikide siseriiklike tarbijaorganisatsioonide poolt, mis vastavalt siseriiklikele eeskirjadele või tavadele esindavad tarbijate huvisid ning tegutsevad siseriiklikul tasandil.

Artikkel 3

1. Siseriiklikke tarbijaorganisatsioone esindavad rühma liikmed nimetab komisjon tarbijahuve esindavate, liikmesriikides asutatud siseriiklike organite ettepanekul, kui sellised organid on olemas, või siseriiklike pädevate asutuste ettepanekul.

2. Euroopa tarbijaorganisatsioone esindavad liikmed nimetab komisjon Euroopa tarbijaorganisatsioonide ettepanekul.

3. Liikmete nimetamisega samadel tingimustel nimetatakse rühma liikmete arvuga võrdne arv asendusliikmeid. Asendusliige asendab automaatselt liiget, kes puudub või ei saa komitee töös osaleda.

4. Teavitamise eesmärgil avaldab komisjon täis- ja asendusliikmete nimekirja Euroopa Liidu Teataja C-seerias.

Artikkel 4

Liikmete ametiaeg on kolm aastat ja seda võib siseriiklikke tarbijaorganisatsioone esindavate liikmete puhul artiklis 3 sätestatud korras uuendada üks kord.

Pärast kolme aastat jäävad liikmed ametisse kuni uute liikmete nimetamiseni või kuni nad ametisse tagasi nimetatakse.

Liikmete ametiaeg lõpeb enne kolme aastat nende tagasiastumisel, pensionile jäämisel või surma korral. See võib lõppeda ka siis, kui neid liikmekandidaadiks esitanud organisatsioon, organ või asutus taotleb nende asendamist. Liikmed asendatakse kolmeaastase ametiaja järelejäänud ajaks artiklis 3 sätestatud korras.

Artikkel 5

Liikme ülesannete täitmise eest tasu ei maksta.

Artikkel 6

1. Komisjoni ettepanekul võib rühm oma töösse kaasata teiste organisatsioonide esindajaid, kui nende organisatsioonide üks põhieesmärk on tarbijahuvide edendamine ja nad on sel eesmärgil Euroopa tasandil tõhusalt tegutsenud.

2. Rühm võib kutsuda oma töös eksperdina osalema isiku, kellel on teatud päevakorraküsimuse arutamiseks vajalikud eriteadmised.

Artikkel 7

1. Rühma koosolekute korra ja ajakava määrab kindlaks komisjon. Rühma eesistuja ülesandeid täidab komisjon. Komisjon tagab rühmale sekretariaaditeenused ja organiseerib selle tööd.

2. Rühma arutelud põhinevad komisjoni arvamustaotlustel. Arvamuse taotlemisel võib komisjon kindlaks määrata arvamuse esitamise tähtaja.

3. Rühm võtab komisjoni ettepanekute põhjal vastu oma töökorra.

4. Siseriiklikke tarbijaorganisatsioone esindavad rühma liikmed peavad informeerima ühinguid, keda nad rühmas esindavad, ning nendega konsulteerima. Iga rühma liige seab sisse tõhusa aruandesüsteemi, et teavitada kõiki siseriiklikul tasandil tegutsevaid tarbijaorganisatsioone korrapäraselt rühma tööst ning edastavad selliste organisatsioonide seisukohti vastassuunas.

5. Rühm esitab oma tegevuse aruande komisjoni poolt igal aastal kokku kutsutud tarbijaorganisatsioonide assambleele.

Artikkel 8

Ilma et see piiraks asutamislepingu artikli 287 kohaldamist, ei või rühma liikmed ega asendusliikmed avaldada mingisugust teavet, mis nad on saanud rühma või selle töörühmade töös osaledes, kui komisjon teatab neile, et taotletud arvamus või tõstatatud küsimus on konfidentsiaalne.

Artikkel 9

Otsus 2000/323/EÜ tunnistatakse kehtetuks.

Brüssel, 9. oktoober 2003

Komisjoni nimel

komisjoni liige

David Byrne

[1] EÜT L 111, 9.5.2000, lk 30.

[2] Nõukogu 28. juuni 1999. aasta otsus 1999/468/EÜ (EÜT L 184, 17.7.1999, lk 23); komisjoni 24. juuli 2000. aasta otsus, SEC(2000) 1230.

--------------------------------------------------